CELEX: 62008CJ0410
Den fælles toldtarif
kombineret nomenklatur
tarifering
pos. 1515, 1517, 2106 og 3004
gelatinekapsler
fiskeolier, hvedekimolie og sortkommenolie
begrebet »emballage«

Anmodningerne om præjudiciel afgørelse vedrører fortolkningen af pos. 1515, 1517, 2106 og 3004 samt den almindelige tariferingsbestemmelse 5 vedrørende den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (
EFT L 256, s. 1
), senest ændret ved Kommissionens forordning (EF) nr. 2388/2000 af13. oktober 2000 (
EFT L 264, s. 1
, herefter »KN«). Ved en berigtigelse af forordningen (EFT L 276, s. 92) blev forordningens oprindelige nr. 2263/2000 erstattet med nr. 2388/2000.
Disse anmodninger er fremsat i forbindelse med tre tvister mellem Swiss Caps AG (herefter »Swiss Caps«) og Hauptzollamt Singen vedrørende tarifering i KN af tre typer kapsler indeholdende hovedsageligt henholdsvis fiskeolie, hvedekimolie og sortkommenolie som tilberedte næringsmidler, som dette selskab har indført til Tyskland.
Retsforskrifter
KN, der er indført ved forordning nr. 2658/87, er baseret på det harmoniserede varebeskrivelses- og varenomenklatursystem (herefter »HS«), der er udarbejdet af Toldsamarbejdsrådet — nu Verdenstoldorganisationen — og som blev oprettet ved den internationale konvention, der blev indgået i Bruxelles den 14. juni 1983 og godkendt på Det Europæiske Fællesskabs vegne ved Rådets afgørelse 87/369/EØF af 7. april 1987 (
EFT L 198, s. 1
). KN gentager HS’ positioner og sekscifrede underpositioner, idet det syvende og ottende ciffer er underpositioner, der er specifikke for KN.
KN’s første del indeholder en række indledende bestemmelser. I første dels afsnit I findes de almindelige bestemmelser, bl.a. afsnit A med overskriften »Almindelige tariferingsbestemmelser vedrørende [KN]«, hvori det bestemmes:
»Tariferingen af varer i [KN] sker efter følgende regler:
1.
Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
2.
a)
Når en bestemt vare nævnes i en positionstekst, omfatter positionen også ukomplette eller ufærdige varer af den omhandlede art, for så vidt de fremtræder som i det væsentlige komplette eller færdige varer. Positionen omfatter endvidere varer af den pågældende art (herunder ukomplette eller ufærdige varer, som efter nærværende bestemmelse tariferes som komplette eller færdige varer), når de foreligger i adskilt eller ikke samlet stand.
b)
Når et bestemt materiale nævnes i en positionstekst, henhører materialet under positionen såvel i ren tilstand som blandet med eller i forbindelse med andre materialer. Når varer fremstillet af et bestemt materiale nævnes, tages der herved sigte på varer fremstillet såvel helt som delvis af det pågældende materiale. Den nærmere fremgangsmåde ved tariferingen af blandinger og af sammensatte varer er angivet i punkt 3 nedenfor.
3.
Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:
a)
Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.
b)
Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.
c)
Når hverken den foran under a) eller den foran under b) angivne regel kan anvendes ved tariferingen, henføres varen under den position, som har det højeste nummer blandt de positioner, der i lige grad kan komme i betragtning.
[…]
5.
Foruden ovenstående regler anvendes følgende bestemmelser for de deri beskrevne varer:
[…]
b)
Medmindre andet følger af punkt 5 a), skal emballagematerialer og pakningsgenstande […], som foreligger sammen med deres indhold, tariferes sammen med varerne, såfremt de er af den art, der sædvanligvis anvendes til pakning af sådanne varer. Denne bestemmelse er imidlertid ikke bindende i tilfælde, hvor emballagematerialerne eller pakningsgenstandene tydeligt er egnede til anvendelse flere gange.
[…]«
Fodnoten vedrørende udtrykket »emballage« i den almindelige bestemmelse 5 b) har følgende ordlyd:
»Som »emballagematerialer og pakningsgenstande« anses indre og ydre beholdere, udstyr, indpakning og underlag med undtagelse af transportmidler (herunder godsbeholdere), presenninger, læssemidler og det ved transporten anvendte tilbehør. De i [almindelige tariferingsbestemmelser] punkt 5 a) nævnte etuier, æsker mv. anses ikke som emballagematerialer og pakningsgenstande.«
KN’s anden del indeholder afsnit III, der omfatter kapitel 15 med overskriften »Animalske og vegetabilske fedtstoffer og olier samt deres spaltningsprodukter; tilberedt spisefedt; animalsk og vegetabilsk voks«.
KN’s afsnit IV og afsnit VI indeholder henholdsvis kapitel 21 med overskriften »Diverse produkter fra næringsmiddelindustrien« og kapitel 30 med overskriften »Farmaceutiske produkter«.
De forklarende bemærkninger vedrørende pos. 2106 er affattet således:
»Denne position omfatter produkter af nedennævnte art, forudsat at de ikke er omfattet af andre positioner i nomenklaturen:
A)
Tilberedte varer, der anvendes enten direkte eller efter tilberedning (opvarmning, blanding med eller kogning i vand, mælk osv.) som næringsmidler.
B)
Tilberedte varer, som helt eller delvis består af næringsstoffer, og som anvendes ved fremstillingen af drikkevarer eller næringsmidler. Positionen omfatter bl.a. varer, der består af blandinger af kemikalier (organiske syrer, calciumsalte etc.) med næringsstoffer (mel, sukker, mælkepulver etc.), og som tilsættes næringsmidler enten som egentlige bestanddele eller for at forbedre nogle af deres egenskaber (udseende, holdbarhed etc.) (se også Almindelige bemærkninger til kapitel 38).
[…]
Positionen omfatter bl.a.:
[…]
16)
Tilberedninger, der ofte betegnes kosttilskud, fremstillet på basis af planteekstrakter, frugtkoncentrater, honning, fructose osv., og tilsat vitaminer og i visse tilfælde også små mængder jernforbindelser. Disse tilberedninger er ofte emballeret i pakninger, der tilkendegiver, at produkterne bevarer almindelig sundhed og velbefindende. Lignende tilberedninger, der er bestemt til forebyggelse eller behandling af en sygdom, er undtaget (pos. 30.03 eller 30.04).«
Tvistemne i hovedsagen og de præjudicielle spørgsmål
Sag C-410/08
Den 8. februar 2001 anmeldte Swiss Caps indførsel til Tyskland af to kasser »bløde omega-3 gelatinekapsler, der ikke var pakket til detailsalg« under KN-underposition 21069098.
Hver kapsel indeholder 600 mg koncentreret koldpresset fiskeolie og 22,8 mg koncentreret E-vitamin. Hvert kapselhylster består af 212,18 mg gelatine, 77,7 mg glycerol og 159,6 mg destilleret vand.
Ved afgørelse af 13. december 2001 bestemte Hauptzollamt Singen, at omega-3-kapslerne skulle tariferes i underposition 15179099 og forhøjede som følge heraf de oprindelige importafgifter fra 525,73 DM (dvs. ca. 263 EUR) til 1058,30 EUR. Det er denne afgørelse, Swiss Caps har indbragt for Finanzgericht Baden-Württemberg.
Henset til indholdet af de i hovedsagen omhandlede kapsler, forarbejdningen heraf, deres emballering og til, at det ubestrideligt drejer sig om tilberedte næringsmidler med henblik på anvendelse som kosttilskud, udtrykker den forelæggende ret tvivl om tariferingen af disse produkter i pos. 1517.
På denne baggrund har Finanzgericht Baden-Württemberg besluttet at udsætte sagen og forelægge Domstolen følgende præjudicielle spørgsmål:
»1.
Skal KN-pos. 1517 fortolkes således, at tilberedninger, der udelukkende består af én — koncentreret — olie eller ét — koncentreret — fedtstof, som alene er tilsat E-vitamin, og som oven i købet ikke har været genstand for forarbejdning, skal tariferes i denne position?
2.
Såfremt det første spørgsmål besvares bekræftende:

Skal KN-pos. 1517 fortolkes således, at tilsætning af 22,8 mg koncentreret E-vitamin (d-alfa-tokoferol-koncentrat) for hver 600 mg koncentreret fiskeolie (Incromega EPA SR 500 TG) medfører, at denne vare ikke længere kan tariferes i denne position?
3.
Såfremt det første spørgsmål besvares bekræftende, og det andet spørgsmål besvares benægtende:

Skal den almindelige bestemmelse 5 fortolkes således, at kapselhylstrene, der består af 212,8 mg gelatine, 77,7 mg glycerol og 159,6 mg destilleret vand, og som indeholder stoffer, der anvendes som kosttilskud, skal anses for emballage?
4.
Såfremt det tredje spørgsmål besvares benægtende:

Skal KN-pos. 1517 fortolkes således, at kapselhylstre, der består af 212,8 mg gelatine, 77,7 mg glycerol og 159,6 mg destilleret vand, medfører, at de ovenfor beskrevne kapsler ikke henhører under denne position?«
Sag C-411/08
Den 30. april 2001 anmeldte Swiss Caps indførsel til Tyskland af en palle hvedekimskapsler, der ikke var pakket til detailsalg, under KN-underposition 21069098.
Hver kapsel indeholder 580 mg hvedekimolie og er indpakket i et hylster bestående af 250 mg stivelsesgranulat.
Ved afgørelse af 13. december 2001 bestemte Hauptzollamt Singen, at hvedekimskapslerne skulle tariferes i underposition 15159099 og forhøjede som følge heraf de oprindelige importafgifter fra 100,10 DM (dvs. ca. 50 EUR) til 125,74 EUR. Det er denne afgørelse, Swiss Caps har indbragt for Finanzgericht Baden-Württemberg.
Henset til emballeringen af de i hovedsagen omhandlede kapsler og til, at det drejer sig om tilberedte næringsmidler med henblik på anvendelse som kosttilskud, udtrykker den forelæggende ret tvivl om tariferingen af disse produkter i pos. 1515.
På denne baggrund har Finanzgericht Baden-Württemberg besluttet at udsætte sagen og forelægge Domstolen følgende præjudicielle spørgsmål:
»1.
Skal den almindelige bestemmelse 5 fortolkes således, at kapselhylstre, der består af stivelsesgranulat, og som indeholder kosttilskudsstoffer, skal anses for emballage?
2.
Såfremt det første spørgsmål besvares benægtende:

Skal KN-pos. 1515 fortolkes således, at kapselhylstre bestående af stivelsesgranulat, som omslutter 580 mg koncentreret hvedekimolie, bestemmer varens karakter, således at varen falder uden for KN-pos. 1515?«
Sag C-412/08
Den 16. oktober 2000 anmeldte Swiss Caps indførsel til Tyskland af en palle sortkommenkapsler, der ikke var pakket til detailsalg, under KN-underposition 21069098.
Hver kapsel indeholder 500 mg koldpresset sortkommenolie, 38,7 mg sojaolie, 18,8 mg E-vitamin, 16 mg smørfedt, 10 mg lecitin, 8,2 mg voks, 8 mg calciumpantotenat, 0,2 mg folinsyre og 0,11 mg biotin. Hvert kapselhylster består af 313,97 mg gelatineafkog (47,3% gelatine, 17,2% glycerin, 35,5% vand), af en masse på 4,3 mg bestående af 50% titandioxid og 50% glycerin samt en masse på 1,73 mg bestående af 25% kinolingult og 75% glycerin.
Ved afgørelse af 2. maj 2001 bestemte Hauptzollamt Singen, at sortkommenkapslerne skulle tariferes i KN-underposition 15179099 og forhøjede som følge heraf de oprindelige importafgifter fra 1226,71 DM (dvs. ca. 613 EUR) til 2672,84 DM (dvs. ca. 1336 EUR) Det er denne afgørelse, Swiss Caps har indbragt for Finanzgericht Baden-Württemberg.
Henset til indholdet af de i hovedsagen omhandlede kapsler, til deres indpakning og til, at det drejer sig om tilberedte næringsmidler med henblik på anvendelse som kosttilskud, udtrykker den forelæggende ret tvivl om tariferingen af disse produkter i KN-pos. 1517.
På denne baggrund har Finanzgericht Baden-Württemberg besluttet at udsætte sagen og forelægge Domstolen følgende præjudicielle spørgsmål:
»1.
Skal KN-pos. 1517 fortolkes således, at tilsætning af 10 mg lecitin, 18,8 mg E-vitamin, 8,2 mg voks, 8 mg calciumpantotenat, 0,2 mg folinsyre og 0,11 mg biotin til en blanding af 500 mg koldpresset sortkommenolie (62,5% henholdsvis 83,3%), 38,7 mg sojaolie og 16 mg smørfedt må anses for at være i så små mængder, at det ikke har betydning for tariferingen af en sådan tilberedning i denne position?
2.
Såfremt det første spørgsmål besvares bekræftende:
Skal den almindelige bestemmelse 5 fortolkes således, at kapselhylstre, der omslutter de ovennævnte stoffer, skal anses for emballage?
3.
Såfremt det andet spørgsmål besvares benægtende:

Skal KN-pos. 1517 fortolkes således, at et kapselhylster, der består af 313,97 mg gelatineafkog (47,3% gelatine, 17,2% glycerin og 35,5% vand), en masse på 4,3 mg bestående af 50% titandioxid og 50% glycerin samt en masse på 1,73 mg bestående af 25% kinolingult og 75% glycerin, medfører, at de ovennævnte kapsler falder uden for denne position?«
Om de præjudicielle spørgsmål
Indledningsvis må det understreges, at produkterne i de tre sager, som den forelæggende ret nærmere bestemt anmoder om Domstolens tarifering af, har ensartede karakteristika, idet der ifølge den forelæggende ret er tale om tilberedte næringsmidler med henblik på anvendelse som kosttilskud hovedsageligt bestående af vegetabilsk eller animalsk olie tilsat en vis mængde vitaminer. Disse tilberedninger er indeholdt i hylstre, der hovedsageligt består af gelatine og har form som kapsler.
Da formålet med samtlige de forelagte spørgsmål i de tre sager i det væsentlige er at få fastlagt, i hvilken KN-position de omhandlede produkter skal tariferes, vil spørgsmålene blive besvaret under ét.
Den forelæggende er ikke overbevist om tariferingen af de omhandlede varer i KN-pos. 1515 og 1517 og peger på tarifering i KN-pos. 2106. Endvidere finder den forelæggende ret tarifering i KN-kapitel 30 irrelevant.
Det bør erindres, at ifølge fast retspraksis kræver hensynet til retssikkerheden og kontrolmulighederne, at det afgørende kriterium for varernes tarifering i almindelighed skal søges i deres objektive kendetegn og egenskaber, således som disse fremgår af ordlyden af positionen i KN og de til afsnit og kapitler knyttede bemærkninger (jf. bl.a. dom af 18.6.2009, sag
C-173/08, Kloosterboer Services, Sml. I, s. 5347
, præmis 24 og den deri nævnte retspraksis).
De forklarende bemærkninger til KN, der er udarbejdet af Kommissionen, og de forklarende bemærkninger, der er udarbejdet inden for rammerne af Verdenstoldorganisationen for så vidt angår HS, indeholder vigtige, om end ikke bindende, bidrag til fortolkningen af de forskellige positioner (jf. Kloosterboer Services-dommen, præmis 25).
Desuden kan varens bestemmelse udgøre et objektivt kriterium ved tarifering, såfremt varen og dens bestemmelse hænger uløseligt sammen, og denne sammenhæng kan påvises ud fra varens objektive karakteristika og egenskaber (jf. dom af 11.6.2009, sag
C-16/08, Schenker, Sml. I, s. 5015
, præmis 25).
I den foreliggende sag fremgår det af såvel forelæggelsesafgørelserne som af Swiss Caps’ forklaringer under retsmødet, at de i de tre hovedsager omhandlede kapsler er tilberedte næringsmidler fremstillet på basis af animalske eller vegetabilske olier, og at de tjener som kosttilskud.
I denne henseende nævnes i ordlyden af KN-pos. 2106 tilberedte næringsmidler, der ikke er tariferet andetsteds eller omfattet af andre positioner. De forklarende bemærkninger til denne position i HS præciserer, at positionen navnlig omfatter tilberedninger, der ofte betegnes »kosttilskud«, der er emballeret i pakninger, som tilkendegiver, at produkterne bevarer almindelig sundhed og velbefindende.
I den anledning må det understreges, at de hylstre, der gør det muligt at indeslutte de i hovedsagen omhandlede olier, ikke er »emballage« i den almindelige bestemmelse 5’s forstand. Denne præsentationsform for de i hovedsagen omhandlede olier er reelt et afgørende forhold, der viser, at de tjener som kosttilskud, idet dosen for kosttilskuddene, den måde, hvorpå de optages, og det sted, hvor de formodes at indsætte deres virkning, afgøres heraf. Hylsteret er således et element, der sammen med dets indhold fastlægger bestemmelsen og egenskaberne ved de i hovedsagerne omhandlede produkter.
En tarifering af disse varer i pos. 2106 kan under alle omstændigheder kun ske, såfremt de omhandlede tilberedte næringsmidler ikke er tariferet andetsteds eller omfattet af andre positioner.
For det første er opfattelsen hos sagsøgte i de tre hovedsager, at de omhandlede varer bør tariferes i en KN-position i kapitel 15, dvs. som »Animalske og vegetabilske fedtstoffer og olier samt deres spaltningsprodukter; tilberedt spisefedt; animalsk og vegetabilsk voks«.
De under KN-pos. 1515 og 1517 angivne varer angår således fedtstoffer til enhver brug.
På den ene side er imidlertid den omstændighed, at råvarerne, der udgør de i hovedsagen omhandlede tilberedte næringsmidler, dvs. animalske og vegetabilske olier, delvist er omfattet af KN-pos. 1515 og 1517, ikke til hinder for deres tarifering i pos.2106, i det omfang, som understreget i denne doms præmis 32, deres indpakning i et hylster såvel som deres indhold fastlægger deres objektive kendetegn og egenskaber. KN-pos. 1515 og 1517 tager således ikke hensyn til sådanne kendetegn ved varerne.
Henset til på den anden side, at det følger af den almindelige bestemmelse 3 a), at den position, der har den mest specificerede varebeskrivelse, skal foretrækkes for positioner med en mere almindelig varebeskrivelse, henhører de i de tre hovedsager omhandlede varer under KN-pos. 2106, idet denne position, i den i hovedsagerne omhandlede sammenhæng, er mere specificeret end KN-pos. 1515 og 1517.
For det andet kan produkterne ikke tariferes i KN-pos. 3004, i det omfang de i hovedsagerne omhandlede produkter, som det fremgår af den forelæggende rets konstateringer, ikke er til terapeutisk eller profylaktisk brug, således som det kræves i henhold til selve ordlyden af KN-pos. 3004.
Endelig er for det tredje den omstændighed, at Kommissionens forordning (EØF) nr. 3513/92 af 3. december 1992 om tarifering af visse varer i KN (
EFT L 355, s. 12
) tariferer en specifik tilberedning af olie i gelatinekapsler i KN-underposition 15179099, ikke til hinder for tarifering af de i hovedsagen omhandlede tre tilfælde i pos. 2106.
På den ene side er de nævnte varer ikke identiske med dem, der er omhandlet i forordning nr. 3513/92. På den anden side foreskriver Kommissionens forordning (EF) nr. 438/2007 af 20. april 2007 om tarifering af visse varer i KN (
EUT L 104, s. 18
) tarifering af varer, der i deres sammensætning, præsentation og formål ligner varerne i hovedsagen i KN-pos. 2106.
Det følger herefter af det ovenfor anførte, at KN i bilag I til forordning nr. 2658/87 skal fortolkes således, at:
—
tilberedte næringsmidler i form af kapsler indeholdende 600 mg koncentreret koldpresset fiskeolie og 22,8 mg koncentreret E-vitamin i en kapsel bestående af et hylster, der er sammensat af 212,8 mg gelatine, 77,7 mg glycerol og 159,6 mg destilleret vand, med henblik på anvendelse som kosttilskud
—
tilberedte næringsmidler i form af kapsler indeholdende 580 mg hvedekimolie i en kapsel bestående af et hylster, der er sammensat af 250 mg stivelsesgranulat, med henblik på anvendelse som kosttilskud
—
tilberedte næringsmidler i form af kapsler indeholdende 500 mg koldpresset sortkommenolie, 38,7 mg sojaolie, 18,8 mg E-vitamin, 16 mg smørfedt, 10 mg lecitin, 8,2 mg voks, 8 mg calciumpantotenat, 0,2 mg folinsyre og 0,11 mg biotin i en kapsel bestående af et hylster, der er sammensat af 313,97 mg gelatineafkog (47,3% gelatine, 17,2% glycerin og 35,5% vand), en masse på 4,3 mg bestående af 50% titandioxid og 50% glycerin samt en masse på 1,73 mg bestående af 25% kinolingult og 75% glycerin, med henblik på anvendelse som kosttilskud
henhører under KN-pos. 2106.
Sagsomkostningerne
Da sagernes behandling i forhold til hovedsagernes parter udgør et led i de sager, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Femte Afdeling) for ret:
Den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens forordning (EF) nr. 2388/2000 af 13. oktober 2000 skal fortolkes således, at:

—
tilberedte næringsmidler i form af kapsler indeholdende 600 mg koncentreret koldpresset fiskeolie og 22,8 mg koncentreret E-vitamin i en kapsel bestående af et hylster, der er sammensat af 212,8 mg gelatine, 77,7 mg glycerol og 159,6 mg destilleret vand, med henblik på anvendelse som kosttilskud

—
tilberedte næringsmidler i form af kapsler indeholdende 580 mg hvedekimolie i en kapsel bestående af et hylster, der er sammensat af 250 mg stivelsesgranulat, med henblik på anvendelse som kosttilskud

—
tilberedte næringsmidler i form af kapsler indeholdende 500 mg koldpresset sortkommenolie, 38,7 mg sojaolie, 18,8 mg E-vitamin, 16 mg smørfedt, 10 mg lecitin, 8,2 mg voks, 8 mg calciumpantotenat, 0,2 mg folinsyre og 0,11 mg biotin i en kapsel bestående af et hylster, der er sammensat af 313,97 mg gelatineafkog (47,3% gelatine, 17,2% glycerin og 35,5% vand), en masse på 4,3 mg bestående af 50% titandioxid og 50% glycerin samt en masse på 1,73 mg bestående af 25% kinolingult og 75% glycerin, med henblik på anvendelse som kosttilskud

henhører under pos. 2106 i den nævnte kombinerede nomenklatur.

Underskrifter
(
*1
) – Processprog: tysk.